Saak teen ‘sekspastoor’ uitgestelTimothy Omotoso tydens ‘n vorige hofverskyning. Foto: ANA. Die saak teen Timothy Omotoso, die Nigeriese pastoor wat teregstaan op talle seksuele aanklagte, is Maandag in die hooggeregshof in Port Elizabeth uitgestel. Dié saak is uitgestel in afwagting van ŉ besluit deur die konstitusionele hof nadat die verdediging, Peter Daubermann, ŉ aansoek ingedien het vir regter Mandela Makaula om homself aan die verhoor te onttrek. Daar word ook versoek dat die aanklagte teen Omotoso en sy medebeskuldigdes, Zukiswa Sitho en Lusando Sulani, teruggetrek word. Die aansoek in die konstitusionele hof kom nadat die appèlhof verlede jaar dié aansoek van die hand gewys het. Omotoso staan tereg op 63 hoofaanklagte en 34 alternatiewe aanklagte, waaronder mensehandel, verkragting, seksuele aanranding, rampokkery en sameswering om ŉ ander persoon te help om ŉ seksuele misdaad te pleeg. Sulani en Sitho word daarvan beskuldig dat hulle meisies van oor die hele land gewerf het vir seksuele uitbuiting. Die 58-jarige TV-evangelis het na bewering meer as 30 meisies en vroue van verskeie takke van sy Jesus Dominion International Church gewerf en na ŉ huis in Umhlanga, KwaZulu-Natal, geneem waar hy hulle glo seksueel misbruik het. Intussen het #NotInMyName-betogers Maandag met die ANC Vroueliga saamgespan teen Omotoso en sy ondersteuners. Gemeentelede het buite die hof gesing en gedans ter ondersteuning van die man waarna hulle liefdevol verwys as “pappa”. Omotoso se vrou, Taiwo, is Maandag gesien terwyl selfies saam met ŉ aantal ondersteuners neem. Die saak is tot 16 April uitgestel.